
Προς το Προεδρείο της Βουλής των Ελλήνων

ΑΝΑΦΟΡΑ
Προς τον κ. Υπουργό Προστασίας του Πολίτη

Θέμα: «Ψήφισμα του Δημοτικού Συμβουλίου Ηρακλείου
για την πάταξη της παράνομης οπλοκατοχής και της οπλοχρησίας.»

Ο Βουλευτής ν. Ηρακλείου ΣΥ.ΡΙΖ.Α - Προοδευτική Συμμαχία Μαμουλάκης Χαράλαμπος (Χάρης) καταθέτει προς τον κ. Υπουργό Προστασίας του Πολίτη ,ως αναφορά, το με αριθμό πρωτ.123336/2025 Ψήφισμα του Δημοτικού Συμβουλίου Δήμου Ηρακλείου, με το οποίο, με αφορμή τις πρόσφατες εγκληματικές πράξεις στην ενδοχώρα της Κρήτης, εκφράζει τη βαθιά του θλίψη αλλά και την αποφασιστικότητα του Δήμου Ηρακλείου, να συμβάλει στον τερματισμό των φαινομένων αυτών και στην καταπολέμηση των αιτίων τους. Ειδικότερα, καταδικάζει απερίφραστα την ανομία, την αυτοδικία και την παράνομη οπλοκατοχή και οπλοχρησία, καθώς και οποιαδήποτε ανοχή σε τέτοιες πρακτικές που αποτελούν κοινωνική πληγή, υπονομεύοντας την ασφάλεια τη συνοχή και την πρόοδο των τοπικών κοινωνιών.
Για τους λόγους αυτούς και εκφράζοντας τη συμπαράστασή του, στους συγγενείς των θυμάτων, απαιτεί την άμεση και ορθή εφαρμογή της νομοθεσίας και καλεί σε συγκεκριμένες δράσεις και πρωτοβουλίες, για την άμεση αντιμετώπιση αυτού του ιδιαίτερα σοβαρού προβλήματος, που έχει ως αποτέλεσμα να θρηνούμε ανθρώπινες ζωές.

Επισυνάπτεται το σχετικό Ψήφισμα.
Παρακαλούμε για την απάντηση και τις δικές σας ενέργειες.

Αθήνα, 06 Νοεμβρίου 2025

Ο καταθέτων Βουλευτής
Μαμουλάκης Χάρης

ΨήφΙσμα του ΔημοτΙκού Συμβουλίου Ηρακλείου
γΙα την πάταξη της παράνομης οπλοκατοχής καΙ της οπλοχρησίας

Το Δημοτικό Συμβούλιο Ηρακλείου, με αφορμή τις πρόσφατες εγκληματικές πράξεις στην ενδοχώρα της Κρήτης, εκφράζει τη βαθιά του θλίψη αλλά και την αποφασιστικότητα του Δήμου Ηρακλείου να συμβάλει στον τερματισμό των φαινομένων αυτών και στην καταπολέμηση των αιτίων τους.
Η ανομία και η αυτοδικία, η παράνομη οπλοκατοχή και οπλοχρησία, η επίδειξη ισχύος και η εθιμική ανοχή σε τέτοιες πρακτικές αποτελούν κοινωνική πληγή που προσβάλλει τον πολιτισμό μας, αφαιρεί και απειλεί ανθρώπινες ζωές, και υπονομεύει την ασφάλεια τη συνοχή και την πρόοδο των τοπικών κοινωνιών.
Η Κρήτη, γη με μακραίωνη ιστορία, πολιτισμό και αξίες, δεν μπορεί στον 21ο αιώνα να συνεχίσει να υποφέρει από βίαιες συμπεριφορές και να στιγματίζεται από εικόνες βίας. Οφείλουμε, και ως εκπρόσωποι της Τοπικής Αυτοδιοίκησης, να σταθούμε απέναντι σ’ αυτή την πραγματικότητα, ενωμένοι, με θάρρος και ευθύνη. Να απαιτήσουμε από την Πολιτεία την πλήρη και αυστηρή εφαρμογή της νομοθεσίας. Να προωθήσουμε δράσεις πρόληψης, ενημέρωσης και παιδείας στις νεότερες γενιές. Να καταστήσουμε σαφές ότι τέτοιες συμπεριφορές δεν είναι ανεκτές.
Η εναντίωση στην αθλιότητα είναι η αληθινή δικαίωση της κρητικής λεβεντιάς που κανείς δεν έχει το δικαίωμα να καπηλεύεται. Με ενότητα, αποφασιστικότητα και ευθύνη, ας βάλουμε τέλος στη σιωπή και ας διεκδικήσουμε ένα νησί χωρίς όπλα και φόβο.
Για τους παραπάνω λόγους, το Δημοτικό Συμβούλιο Ηρακλείου κατά τη συνεδρίαση της 3ης Νοεμβρίου 2025 αποφάσισε ομόφωνα :
· Καταδικάζει απερίφραστα κάθε μορφή παράνομης οπλοκατοχής, οπλοχρησίας και βίας.
· Εκφράζει τη συμπαράστασή του στους συγγενείς των θυμάτων.
· Καλεί την Πολιτεία και τις αρμόδιες αρχές να ενισχύσουν τους ελέγχους, να επιβάλουν την αυστηρή εφαρμογή των νόμων και να πατάξουν την παράνομη διακίνηση όπλων.

· Ζητά την υλοποίηση προγραμμάτων αγωγής του πολίτη και εκπαιδευτικών
δράσεων στα σχολεία, σε συνεργασία με την εκπαιδευτική κοινότητα, για την καλλιέργεια κουλτούρας ειρήνης, σεβασμού της αξιοπρέπειας και της ζωής.
· Δηλώνει την πρόθεσή του να αναλάβει πρωτοβουλίες ενημέρωσης, δημόσιου διαλόγου και ευαισθητοποίησης των πολιτών για το ζήτημα σε συνεργασία με όλους τους κοινωνικούς εταίρους, την εκκλησία, τους φορείς της εκπαίδευσης, του πολιτισμού και άλλους, ώστε να αλλάξει η νοοτροπία της ανοχής στη βία και στα όπλα.

